Ғарипова Динә Фәһим ҡыҙы

**Динә Фәһим ҡыҙы Ғарипова** (, 25 март 1991 йыл, Зеленодольск, Татар ССР, РСФСР, СССР) — Рәсәй йырсыһы, 2012 йылда "Беренсе канал"да «Голос» телешоуы еңеүсеһе. Татарстан Республикаһының атҡаҙанған артисы (2012). «Евровидение—2013» музыкаль конкурсы финалсыһы, бишенсе урын ала. Динәнең эш диапазоны — 2,4 октава (кесе октавалағы «ми»ҙан икенсе октавала «ля»ға тиклем), тауышының тибы меццо-сопраноға яҡын.

## Биографияһы
Динә Ғарипова 1991 йылдың 25 мартында Татар ССР-ының Зеленодольск ҡалаһында медиктар ғаиләһендә тыуа. Атаһы Фәһим Мөхәмәт улы менән әсәһе Әлфиә Ғәзизйән ҡыҙы — медицина фәндәре кандидаттары.

Алты йәшенән Динә «Алтын микрофон» йыр театрында вокал менән шөғөлләнә (Зеленодольск ҡалаһы, вокал буйынса педагог — Елена Антонова). Ҡаҙан федераль университетын тамамлай. «Алтын микрофон» йыр театры мәктәбен тамамлағас, Татарстандың халыҡ артисы Ғәбделфат Сафин менән гастролдә йөрөй.

1999 йылда — «Жар-птица» Бөтә Рәсәй конкурсында (Иваново ҡалаһы) I дәрәжә лауреат, 2001 йылда «Созвездие-Йолдызлык» республика фестиваленең I дәрәжә лауреаты була, бынан һуң Динәне төрлө концерттарға һәм сараларға сығыш яһарға саҡыра башлайҙар. 2005 йылда Тарту ҡалаһында (Эстония) халыҡ-ара конкурс лауреаты була. 2008 йылда Динә «Алтын микрофон» театры менән Францияла халыҡ-ара конкурста сығыш яһай, уларҙың мюзиклы гран-при яулай.

2009 йылдан алып Роман Оболенскийҙың продюсерлыҡ студияһы менән эшләй, уның менән хеҙмәттәшлектә 2010 һәм 2012 йылдарҙа Зеленодольскиҙа соло концерттары үтә. 2010 йыл башында үҙ музыка коллективы менән «Ҡышҡы эстрада» ҡала конкурсында дебюты була, конкурста гран-при яулана.

Дина Ғарипованың репертуарында рус, татар, инглиз, итальян һәм француз телдәрендәге йырҙар бар. Ижадының төп йүнәлеше — эстрада, шулай уҡ рок стилендә лә үҙен һынай.

### «Голос» телешоуында ҡатнашыу
2012 йылдың 29 декабрендә, финалда Эльмира Кәлимуллинаны үтеп, Динә Ғарипова "Беренсе канал"да «Голос» телешоуында еңә (Александр Градский командаһында сығыш яһай), 1,7 миллионлап шылтыратыуҙан һәм SMS-хәбәрҙәрҙән телетамашасыларҙың 54,1 проценты (927 282 кеше) уның өсөн тауыш бирә. Шоу еңеүсеһе булараҡ, йырсы «Юниверсал» тауыш яҙҙырыу студияһы менән ике йыллыҡ контрактҡа ҡул ҡуя. Журналистар уны «рус Аделе» һәм Сьюзан Бойл традицияларын дауам итеүсе тип һанай.

2012 йылдың 30 декабрендә Татарстан президенты указы менән Динә Ғариповаға «Татарстан Республикаһының атҡаҙанған артисы» тигән почетлы исем бирелә.

### «Евровидение—2013» конкурсында ҡатнашыу
2013 йылдың 19 февралендә Рәсәйҙән «Евровидение—2013» йыр конкурсында Динә Ғарипова «What If» тигән йыр менән ҡатнашасағы билдәле була, йыр швед продюсерҙары Габриэль Аларес һәм Йоаким Бьорнберг тарафынан «Автограф» төркөмөнөң элекке бас-гитарасыһы Леонид Гуткин ҡатнашлығында яҙыла.

2013 йылдың 14 майында Динә конкурстың финалына үтә. Уның «What If» () тигән йыры 156 балл (2-се урын) ала, был уға абруйлы конкурстың финалсыһы булырға мөмкинлек бирә.

2013 йылдың 18 майында «Евровидение—2013» конкурсының финалында Динә Ғарипова 174 мәрәй менән 5-се урынды ала.

### 2013 йылдан — хәҙерге ваҡытҡаса
2013 йылдың көҙөндә Динәнең тауышын «Нотр-дам де Пари» мюзиклының йондоҙо һәм «Голос» телепроектының француз версияһы кәңәшсе-тәрбиәсеһе, француз-канад йырсыһы Гару (Garou) юғары баһалай. 2014 йылдың февралендә Гару менән Динә Ғарипованың «Du Vent Des Mots» () тигән дуэт композицияһы сыға.

2013—2014 йылдың көҙөндә һәм ҡышында Рәсәй ҡалалары буйлап йырсының беренсе ҙур гастроль туры үтә, ул Мәскәүҙә «Крокус Сити Холл» залы һәм Санкт-Петербургта Горький исемендәге мәҙәниәт һарайы сәхнәһендә тамамлана.

2014 йылдың 30 октябрендә "Крокус Сити Холл"дағы икенсе ҙур концертында Динә тамашасыны «Два шага до любви» тигән дебют альбомы менән таныштыра.

2015 йылдың февралендә Динә Ғарипова Александр Градскийҙың Музыкаль театры актрисаһы булып китә, шул уҡ йылдың мартында һәм апрелендә йырсының Рәсәй буйлап өсөнсө гастроль туры үтә.

## Шәхси тормошо

2015 йылдың авгусында Ҡаҙанда йырсы кейәүгә бара. Иренең шоу-бизнесҡа ҡатнашлығы юҡ. Уның исемен Динә сер итеп тота.

## Фильмография

* 2013 — «Риф-2» мультфильмы — *Корделия* тигән балыҡ (тауышландырыу)
* 2014 — Кураж — *«Мосфильм» киностудияһы директоры секретары һәм вокал (Галла)*
* 2016 — «Бременские разбойники» мультфильмы — *Принцесса* (тауышландырыу)

## Дискография

### Студия альбомдары

### Синглдары

## Маҡтаулы исемдәре һәм бүләктәре

* 1999 — «Жар-птица» Бөтә Рәсәй конкурсының I дәрәжә лауреаты (Иваново).
* 2001 — «Созвездие-Йолдызлык» республика фестиваленең I дәрәжә лауреаты (Татарстан)
* 2005 — Халыҡ-ара конкурс лауреаты (Тарту, Эстония)
* 2008 — Францияла Халыҡ-ара конкурс гран-прийы
* 2009 — Рәсәй Президенты Дмитрий Медведев премияһы номинанты, Мәскәү, «Прорыв» форумы
* 2012 — «Голос» шоуы еңеүсеһе, «Беренсе канал».
* 2012 — «Татарстан Республикаһының атҡаҙанған артисы» исеме.
* 2013 — «Евровидение—2013» халыҡ-ара конкурсында 5-се урын.
* 2014 — Рәсәй Муниципаль Академияһының премияһы.

## Мауығыуҙары

* Динә шиғыр яҙа.
* Рок ярата, Nirvana төркөмө репертуарынан йырҙар башҡара.
* Яратҡан яҙыусылары — Ричард Бах, Габриэль Гарсиа Маркес.
* Яратҡан фильмы — «Мулен Руж».
* Динә өсөн Уитни Хьюстон башҡарыу өлгөһө булып тора. Артистка Джош Гробан йырҙарын тыңларға ярата, Мәскәүҙә уның концертында ҡатнашып, бер нисә композицияһын башҡара.

## Иҫкәрмәләр

## Һылтанмалар

* Официальный сайт Дины Гариповой
* 

* Официальная группа Дины Гариповой на сайте ВКонтакте
* Официальный канал Дины Гариповой на YouTube
* Официальный аккаунт Дины Гариповой в Instagram
* Официальный аккаунт Дины Гариповой в Periscope
* Дина Гарипова на SoundCloud
* Твиттер
* Профиль Дины Гариповой на официальном сайте Евровидения
* 
* В студии программы «Сегодня вечером» — обладательница титула «Лучший голос России» Дина Гарипова и другие участники беспрецедентного проекта «Голос» 
* Дина Гарипова: «Моя жизнь в корне изменилась!» 
* Дина Гарипова: «Когда я начала петь, то поняла, что хочу связать с этим свою жизнь!»